**Broj: 711-I-1191-M-105/18-03-17**

Zagreb, 24. kolovoza 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Gorana Bonifačića, zamjenika općinskog načelnika Općine Punat, za davanjem mišljenja Povjerenstva,** na 20. sjednici, održanoj 24. kolovoza 2018.g., daje sljedeće

**MIŠLJENJE**

**I. Na temelju članka 13. stavka 1. ZSSI-a dužnosnik Goran Bonifačić, zamjenik općinskog načelnika Općine Punat može za vrijeme obnašanja navedene dužnosti obavljati i funkciju člana Povjerenstva za utvrđivanje prijedloga Liste prioriteta Županijske lučke uprave Krk kao drugu javnu dužnost.**

**II. Dužnosnik Goran Bonifačić koji prima volontersku naknadu za obnašanje dužnosti zamjenika općinskog načelnika Općine Punat, što se smatra plaćom iz članka 4. stavka 1. ZSSI-a, ne može istodobno primati i naknadu za rad u Povjerenstvu za utvrđivanje prijedloga Liste prioriteta Županijske lučke uprave Krk, jer bi isto postupanje predstavljalo povredu članka 12. ZSSI-a.**

Obrazloženje

Zahtjev za davanjem mišljenja Povjerenstva podnio je dužnosnik Goran Bonifačić, zamjenika općinskog načelnika Općine Punat. U knjigama ulazne pošte zahtjev je zaprimljen pod poslovnim brojem: 711-U-2460-M-105/18-01-3 dana 14. kolovoza 2018. g., povodom kojeg se vodi predmet broj M-105/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Goran Bonifačić povodom obnašanja dužnosti zamjenika općinskog načelnika Općine Punat obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik navodi da općinski načelnik Općine Punat sukladno članku 19. Pravilnika o kriterijima za dodjelu stalnog veza u komunalnom dijelu luka Županijske lučke uprave Krk od 04. prosinca 2014.g., klasa: 023-01/14-01/01, urbroj: 2170/1-14/1-33 od 4. prosinca 2014. imenuje jednog od članova Povjerenstva za utvrđivanje prijedloga liste prioriteta u svrhu dodjele na korištenje stalnog veza u komunalnom dijelu luke Županijske lučke uprave Krk na području Općine Punat, a ostale članove imenuje Upravno vijeće Županijske lučke uprave Krk. Dužnosnik traži mišljenje Povjerenstva je li imenovanje zamjenika općinskog načelnika Općine Punat za člana navedenog povjerenstva za utvrđivanje prijedloga liste prioriteta u skladu s odredbama ZSSI-a, obzirom da je člankom 14. ZSSI-a propisano jedino ograničenje u pogledu članstva dužnosnika u upravnom vijeću ustanova,  ali ne i u povjerenstvu ustanove te ukoliko nije u suprotnosti s odredbama ZSSI-a dužnosnik traži mišljenje Povjerenstva smije li dužnosnik primati naknadu za rad u istom povjerenstvu.

U Izvješću o imovinskom stanju kojeg je dužnosnik podnio Povjerenstvu povodom ponovnog izbora na dužnost zamjenika općinskog načelnika Općine Punat u mandatu 2017. – 2021.g., dužnosnik je naveo da navedenu dužnost obnaša volonterski, bez zasnivanja radnog odnosa, ali uz primanje volonterske naknade u iznosu od 3.800,00 kn mjesečno.

Uvidom u podatke nadležnog sudskog registra Trgovačkog suda u Rijeci, utvrđeno je da je pod matičnim brojem subjekta 040148614 upisana ustanova Županijska lučka uprava Krk čiji je jedini osnivač Primorsko-goranska županija.

Uvidom u tekst Pravilnika o kriterijima za dodjelu stalnog veza u komunalnom dijelu luka Županijske lučke uprave Krk utvrđeno je da je na temelju članka 16. Statuta Županijske lučke uprave Krk te članka 8. Poslovnika o radu Upravnog vijeća Županijske lučke uprave Krk, Upravno vijeće Županijske lučke uprave Krk na sjednici održanoj dana 4. prosinca 2014. godine donijelo Pravilnik o kriterijima za dodjelu stalnog veza u komunalnom dijelu luka Županijske lučke uprave Krk.

Člankom 5. tog Pravilnika propisano je da se stalni vez daje na korištenje prema redoslijedu utvrđenom na Listi prioriteta za davanje prava korištenja stalnog veza. Prema članku 21. istog Pravilnika na temelju obavljenog bodovanja svakog zahtjeva, Povjerenstvo za utvrđivanje prijedloga Liste prioriteta utvrđuje prijedlog Liste prioriteta koji sadrži redni broj podnositelja zahtjeva, ime i prezime podnositelja zahtjeva, mjesto prebivališta podnositelja zahtjeva, osobni identifikacijski broj podnositelja zahtjeva, broj bodova po svakom od mjerila za svakog podnositelja zahtjeva, ukupni zbroj bodova po podnositelju zahtjeva, mjesto, datum i vrijeme utvrđivanja prijedloga Liste prioriteta te uputu o ostvarivanju prava na prigovor. Prema članku 23. konačnu Listu prioriteta utvrđuje Upravno vijeće Županijske lučke uprave Krk na razdoblje od četiri godine.

Sukladno članku 19. Pravilnika članove navedenog Povjerenstva imenuje Upravno vijeće, i to dva člana samostalno, u pravilu iz reda lučkih redara, odnosno djelatnika Lučke uprave, jednog člana iz reda službenika Upravnog odjela za pomorsko dobro, promet i veze Primorsko-goranske županije te jednog člana na prijedlog načelnika, odnosno gradonačelnika jedinice lokalne samouprave na čijem se području nalazi luka (promjenjivi član).

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Prema stavku 2. istog članka Zakona dužnosnici iznimno mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

U konkretnome slučaju obavljanje funkcije u Povjerenstvu za utvrđivanje prijedloga Liste prioriteta Županijske lučke uprave Krk ne predstavlja obavljanje funkcije člana upravnog vijeća ustanove Županijska lučke uprave Krk, već se radi o posebno imenovanom tijelu koje imenuje Upravno vijeće navedene ustanove te se stoga na dopuštenost članstva u Povjerenstvu za utvrđivanje prijedloga Liste prioriteta Županijske lučke uprave Krk ne primjenjuju odredbe članka 14. stavaka 1. i 2. ZSSI-a.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano.

Dužnost člana Povjerenstvu za utvrđivanje prijedloga Liste prioriteta Županijske lučke uprave Krk ne predstavljaju neku od dužnosti u smislu ZSSI-a. Međutim, pojam „druga javna dužnost" ne odnosi se samo na dužnosti na čije se obnašatelje, kao dužnosnike iz članka 3. ZSSI-a, izravno primjenjuju odredbe toga Zakona, već se taj pojam odnosi na širi krug dužnosti koje se smatraju javnom dužnošću s obzirom na zakonom propisani način i temelj stupanja na dužnost i ograničenost mandata obnašatelja tih javnih dužnosti, nadležnosti tijela u kojem se dužnost obnaša, odgovornost prema građanima i drugo.

Dužnosnik je član Povjerenstva za utvrđivanje prijedloga Liste prioriteta Županijske lučke uprave Krk imenovan od strane Upravnog vijeća navedene ustanove, čiji je jedini osnivač Primorsko-goranska županija, a zadaća istog Povjerenstva je utvrđivanje prijedloga Liste prioriteta za davanje stalnog veza.

Obzirom na navedeno kao i da dužnosnik Goran Bonifačić nije povodom obnašanja dužnosti zamjenika općinskog načelnika Općine istodobno i član Povjerenstva za utvrđivanje prijedloga Liste prioriteta odnosno da obnašanje funkcije člana u istom Povjerenstvu nije povezano s obnašanjem navedene dužnosti niti proizlazi iz njezina obnašanja, a imajući u vidu način imenovanja članova Povjerenstva za utvrđivanje prijedloga Liste prioriteta te opis i prirodu poslova radi kojeg se osniva, Povjerenstvo tumači da se radi o obavljanju druge javne dužnosti u smislu članka 13. ZSSI-a za vrijeme obnašanja dužnosti zamjenika općinskog načelnika.

Člankom 89. stavkom 1. Zakona o lokalnim izborima („Narodne novine“ broj 144/12. i 121/16.) koji propisuje nespojive dužnosti s istodobnim obnašanjem dužnosti općinskog načelnika i zamjenika i općinskog načelnika propisano je da općinski načelnik i njegov zamjenik ne mogu istovremeno biti pročelnik, službenik i namještenik u upravnim odjelima ili službama jedinica lokalne, odnosno područne (regionalne) samouprave te ravnatelj i djelatnik te član upravnog vijeća ustanove ili druge neprofitne pravne osobe kojoj je jedinica lokalne, odnosno područne (regionalne) samouprave osnivač.

S obzirom da je odredbama članka 89. Zakona o lokalnim izborima izričito propisan institut nespojivih dužnosti s dužnošću općinskog načelnika i njegovih zamjenika, Povjerenstvo tumači da je na taj način posebnim zakonskim odredbama, u smislu članka 13. stavka 1. ZSSI-a, općinskim načelnicima i njihovim zamjenicima dopušteno istovremeno obnašanje onih dužnosti koje nisu izričito zabranjene. Budući da članstvo u Povjerenstvu za utvrđivanje prijedloga Liste prioriteta Županijske lučke uprave Krk ne predstavlja obavljanje nespojive funkcije u smislu članka 89. stavka 1. Zakona o lokalnim izborima, proizlazi da obavljanje funkcije člana Povjerenstva za utvrđivanje prijedloga Liste prioriteta Županijske lučke uprave Krk ne predstavlja funkciju za koju je posebnim zakonom propisano da ju dužnosnik može obnašati istodobno s obnašanjem dužnosti iz članka 3. ZSSI-a.

Međutim, obzirom da je primjena i tumačenje odredbi Zakona o lokalnim izborima u nadležnosti Ministarstva uprave, upućuje se podnositelj da se sa svojim zahtjevom za mjerodavno tumačenje spornih situacija obrati Ministarstvu uprave.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 4. stavkom 1. ZSSI-a propisano je da se plaćom dužnosnika, u smislu toga Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti. Slijedom navedenog se i naknada za rad, koju na temelju članka 90.a stavka 2. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15. i 123/17.) imaju pravo primati općinski načelnici i njihovi zamjenici koji istu dužnost obnašaju volonterski, smatra plaćom dužnosnika u smislu članka 4. stavka 1. odnosno članka 12. ZSSI-a.

Odredbama Zakona o lokalnoj i područnoj (regionalnoj) samoupravi, kao niti odredbama Zakona o plaćama u lokalnoj i područnoj (regionalnoj) samoupravi („Narodne novine“, broj 28/10.), nije propisano pravo općinskih načelnika i njihovih zamjenika da, pored plaće ili volonterske naknade koju primaju za obnašanje ove dužnosti, primaju i novčanu naknadu za istovremeno obnašanje neke druge javne dužnosti.

Slijedom navedenog, dužnosnik Goran Bonifačić može istovremeno uz obnašanje dužnosti zamjenika općinskog načelnika Općine Punat, kao drugu javnu dužnost, obnašati i dužnost člana Povjerenstva za utvrđivanje prijedloga Liste prioriteta Županijske lučke uprave Krk, ali s obzirom da za obnašanje dužnosti zamjenika općinskog načelnika već prima volontersku naknadu, ne može istovremeno primati i novčanu naknadu za obnašanje druge javne dužnosti člana navedenog Povjerenstva, jer bi navedeno postupanje predstavljalo povredu odredbe članka 12. ZSSI-a.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Goran Bonifačić, osobna dostava
2. Objava na internetskoj stranici Povjerenstva
3. Pismohrana